次韵姪端臣感興
作者：范浚
朝代：宋

paragraphs: 日車走長天，劫劫不容息。
坐令韶稚子，面有凍梨色。
崎嶇百年內，貴賤俱物役。
獨往屬幽人，膏肓嗜泉石。
伊予真愛山，所向留屐跡。
遥岑難歷脚，望望憐寸碧。
阿卿昨遠遊，厭俗眼常白。
歸來對家山，隨遇有餘適。
哦詩洗窮愁，感事念今昔。
婆娑碧溪上，俛仰欣自得。
應嗤曩行路，萬事等兒劇。
相期從此始，幽賞且連夕。